
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Haitin összeomlóban van az államhatalom, és területének nagy része bandák uralma alatt áll; mivel a bandák zsarolást, emberrablásokat és gyilkosságokat követnek el, és jelenlétük következménye éhezés, lakóhelyelhagyás és széles körben elterjedt erőszak; mivel 2025 márciusa és 2026 januárja között legalább 5 519 embert öltek meg, és legalább 1 571 nő és lány vált szexuális erőszak áldozatává;
B.	mivel a legtöbb banda részt vesz a gyermekkereskedelemben; mivel a jelentések szerint 2025-ben megháromszorozódott a gyermekek toborzása; mivel a jelentések szerint a bandatagok akár 50%-a gyermek; mivel az iskolabezárások 1,5 millió gyermeket fosztottak meg az oktatástól;
C.	mivel a bandák szexuális erőszakot alkalmaznak megfélemlítés és ellenőrzés céljából, ami aránytalanul sújtja a nőket és lányokat;
D.	mivel a humanitárius válság soha nem látott méreteket öltött, 1,45 millió ember kényszerült lakóhelye elhagyására, és a lakosság több mint fele az élelmiszer-ellátás akut bizonytalanságával és súlyosan alulfinanszírozott válaszintézkedésekkel szembesül;
E.	mivel a transznacionális bűnözés, az illegális fegyveráramlás, a kábítószer-kereskedelem és a pénzmosás a bandák által elkövetett erőszak, emberkereskedelem és kizsákmányolás táptalaja Haitin;
F.	mivel 2025. szeptember 30-án az ENSZ Biztonsági Tanácsa a többnemzetiségű biztonsági támogató missziót bandafelszámoló erővé alakította át, amely továbbra is alulfinanszírozott és létszámhiánnyal küzd;
1.	határozottan elítéli a bűnszervezetek által elkövetett erőszak növekedését, a gyermekek kereskedelmét, toborzását és kizsákmányolását, beleértve a szexuális kizsákmányolást is, valamint a polgári lakosság lakhelyelhagyásra kényszerítését;
2.	a leszerelést, a bandák feloszlatását és a reintegrációt elősegítő politikát szorgalmaz, a gyermekek esetében is; hangsúlyozza, hogy a gyermekeket nem szabad bűnözőként kezelni a kizsákmányolásuk közvetlen következményeként elkövetett cselekményekért, hanem áldozatként kell elismerni és segíteni őket; felszólít a szexuális erőszak és kizsákmányolás túlélői számára orvosi ellátáshoz és jogi védelemhez való hozzáférés biztosítására;
3.	felhívja a haiti hatóságokat, hogy a szociális védelem megerősítése, a biztonságos oktatás biztosítása, a pszichoszociális ellátás kiterjesztése és reintegrációs programok kidolgozása, valamint az erőszakból kiutat biztosító, jogokon alapuló lehetőségek révén előzzék meg a gyermekkereskedelmet;
4.	felhívja a haiti hatóságokat, hogy kezeljék prioritásként az igazságszolgáltatást, biztosítsák a jogorvoslatot, küzdjenek a büntetlenség ellen, tisztességes és hiteles eljárások keretében vizsgálják ki a bűnszervezetek által elkövetett összes bűncselekményt, és ennek megfelelően tegyék működőképessé a szakosodott igazságszolgáltatási kapacitást; felszólít az állítólagos, bírósági eljárás nélküli kivégzések független kivizsgálására;
5.	felhívja az EU-t, tagállamait és nemzetközi partnereit, hogy erősítsék meg a gyermekvédelem, a rehabilitáció és a visszailleszkedés, a túlélők számára nyújtott szolgáltatások, az igazságszolgáltatási és ügyészi kapacitás, valamint a haiti civil társadalom támogatását;
6.	tudomásul veszi az USAID és az ENSZ finanszírozásának csökkentését; felhívja az EU-t és tagállamait, hogy növeljék a humanitárius támogatást, többek között az emberkereskedelem és a szexuális kizsákmányolás áldozatainak védelmét és egészségügyi ellátását; sürgeti a fogadó országokat, hogy állítsák le a Haitira irányuló kitoloncolásokat;
7.	felhívja az EU-t és tagállamait, hogy nyújtsanak tartós támogatást a bandafelszámoló erőnek, gondoskodva a szilárd emberi jogi és elszámoltathatósági biztosítékokról;
8.	követeli az ENSZ fegyverembargójának teljes körű végrehajtását; sürgeti az EU-t és tagállamait, hogy fokozzák erőfeszítéseiket a Haitira irányuló illegális fegyveráramlás és pénzmozgások megfékezésére, többek között igazságügyi együttműködés és határmegfigyelés révén, és továbbra is alkalmazzanak célzott szankciókat;
9.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, az ENSZ főtitkárának, a CARIFORUM intézményeinek, valamint a haiti hatóságoknak.

